<classify> Kwenye Uwanja wa Taifa Dar es Salaam, Yanga itawakaribisha Coastal Union ya Tanga huku Azam FC ikiwa mwenyeji wa Mbeya City kwenye uwanja wao wa Chamazi, Mbagala.Yanga wana pointi 40 wakiwa tayari wameshacheza michezo 19 na kubakiza saba, wakati Azam wana pointi 36 wakiwa wameshacheza michezo 18 na kubakiza minane, wakitofautiana na vinara hao kwa tofauti ya pointi nne.Kama Yanga ili waendelee kuwa vinara wa ligi hiyo, wanahitaji kushinda mchezo wa leo. Halikadhalika, kwa Coastal Union ambao wanazidi kushuka siku hadi siku wanahitaji kushinda ili kujiepusha katika harakati za kushuka daraja.Coastal Union ina pointi 24 ikiwa katika nafasi ya saba. Awali wakati wanaanza michuano ya ligi walikuwa wakienda vizuri lakini walianza kupoteza mwelekeo baadaye na kujikuta wakishuka kutoka nafasi ya tano hadi hiyo.Timu hiyo ya Tanga imekuwa haitishi kama zamani, kwani sasa hupoteza michezo yake ya nyumbani tofauti na miaka iliyopita walikuwa wakiogopwa. Katika mchezo wake wa hivi karibuni, ilikubali kichapo cha bao 1-0 dhidi ya Tanzania Prisons.Aidha, katika mchezo wa raundi ya kwanza dhidi ya Yanga, wagosi hao wa kaya walipokea kichapo cha bao 1-0, lakini huenda leo ikabadilika na kufanya vizuri ili kurejesha matumaini ya kufanya vizuri katika mechi za mwisho za ligi hiyo.Hata hivyo, Yanga leo wanacheza na Coastal Union ikiwa chini ya kocha Jamhuri Kihwelo anayeinoa timu hiyo kwa muda kumalizia mechi zilizobaki za Ligi Kuu.Kwa upande wa Mbeya City inayokutana na Azam FC, timu hiyo itakuwa na wakati mgumu kama itapoteza kwani inashika nafasi ya nane ikiwa na pointi 24.Pointi ilizonazo timu hii ya Mbeya hazitoshi kuihakikishia kukwepa janga la kushuka daraja na hivyo inahitaji pointi zote tatu ili angalau kujihakikishia usalama.Na Azam pia wanahitaji kushinda kwani nafasi yake itakuwa ngumu kama watapoteza kwa vile kuna uwezekano wa kushuka kutokana na kutofautiana kwa pointi moja na Simba, ingawa bado wana mechi nyingi kuliko Simba.Katika mchezo uliochezwa mwishoni mwa wiki iliyopita, Mbeya City ilitoka sare ya bao 1-1 dhidi ya Ndanda FC wakati Azam FC katika mchezo wake wa mwisho wa ligi walishinda 1-0 dhidi ya Coastal Union mchezo uliochezwa kwenye uwanja wa Mkwakwani Tanga.Timu zote zimekuwa zikitamba kuondoka na ushindi katika mchezo wa leo, na kila moja ikionyesha shauku ya kupambana ili kupata matokeo mazuri.  <topic>: MICHEZO 